

# COFNODION Y CYNGOR

Yng nghyfarfod y Cyngor

a gynhaliwyd yn y brifysgol ar 30 Medi 2024

**Presennol:** Mrs Marian Wyn Jones (Cadeirydd), Ms Nida Ambreen, Yr Athro Edmund Burke, Mr Atul Devani, Dr Ama Eyo-Otung, Mr Eric Hepburn CBE, Syr Paul Lambert, Ms Julie Perkins, Dr John T. Prabhakar, Mrs Emily Rees, Dr Ian Rees, Mr Gwion Rowlands, Mr Rheon Tomos, Yr Athro Oliver Turnbull, Yr Athro David Viner, Yr Athro Tim Wheeler DL, Yr Athro Jean White CBE a Ms Elin Wyn.

**Ymddiheuriadau:**  Yr Athro Rhiannon T. Edwards a Mrs Patricia Murchie (Prif Swyddog Marchnata)

**Yn bresennol hefyd:** Mr Michael Flanagan (Prif Swyddog Trawsnewid), Mrs Gwenan Hine (Ysgrifennydd y Brifysgol), Mr Martyn Riddleston (Prif Swyddog Cyllid) a Mr Mike Wilson (Prif Swyddog Strategaeth a Chynllunio).

**Hefyd:**

Yr Athro Nicky Callow (Dirprwy Is-ganghellor (Addysg a Phrofiad Myfyrwyr) (ar gyfer eitem 24.05 ymlaen), yr Athro Andrew Edwards, Dirprwy Is-Ganghellor (Yr Iaith Gymraeg, Ymgysylltu Dinesig, Partneriaethau Strategol a Chydraddoldeb, Amrywiaeth a Chynhwysiant) (ar gyfer eitem 24.18), yr Athro Morag McDonald, Dirprwy Is-Ganghellor / Pennaeth y Coleg Gwyddoniaeth a Pheirianneg (ar gyfer eitem 24.18), yr Athro Paul Spencer, Dirprwy Is-Ganghellor (Ymchwil) (ar gyfer eitem 24.17), Yr Athro Andy McStay, Athro Technoleg a Chymdeithas (ar gyfer eitem 24.17), yr Athro Enlli Thomas (Dirprwy Is-Ganghellor/Pennaeth Coleg y Celfyddydau, Dyniaethau a Gwyddorau Cymdeithas) (ar gyfer eitem 24.05 ymlaen) a'r Athro Mike Larvin (ar gyfer eitem 24.05) ymlaen).

*Cynhaliwyd y cyfarfod yn Neuadd Reichel, Prifysgol Bangor a thrwy Teams.*

**24.01 CROESO**

Croesawodd Cadeirydd y Cyngor yr aelodau i gyfarfod cyntaf y Cyngor yn y flwyddyn academaidd hon a nodwyd y byddai'r flwyddyn i ddod yn heriol i'r sector a'r Brifysgol.

**24.02 DATGAN BUDDIANNAU**

A. Atgoffwyd yr aelodau y dylent ddatgelu unrhyw fuddiannau personol, ariannol neu fanteisiol mewn unrhyw fater a gaiff ei ystyried yn y cyfarfod hwn cyn i'r mater hwnnw gael ei ystyried.

B. Datganodd pob aelod o staff a oedd yn bresennol ddiddordeb yn y trafodaethau ar ohirio’r dyfarniad cyflog. Datganodd Syr Paul Lambert fuddiant yn eitem 24.11 yr agenda (Diweddariad yr Arolwg Cenedlaethol Myfyrwyr oherwydd cysylltiad teuluol). Ni wnaed unrhyw ddatganiadau o fuddiant eraill mewn perthynas â'r materion ar yr agenda.

**24.03 MARWOLAETHAU**

A. Cyfeiriodd y Cadeirydd at farwolaethau diweddar y canlynol:

* **Sylvia Hilda Bourner,** Arweinydd Tîm (Glanhau)
* **Lynda Smith,** Gweithredwr Cyfleusterau Amlorchwyl
* **Elaine Miles,** Sylfaenydd a Datblygwr y Gwasanaeth Addysgu, a’r Cyfarwyddwr Addysgu Cyntaf, yn yr Uned Dyslecsia
* **Dr Margaret Webster,** Cydlynydd Cwrs, Gwasanaethau Digidol
* **Dilys Templer,** cyn Aelod o Staff Gweithrediadau Cyfleusterau (Safle’r Gwyddorau)
* **Yr Athro Rosalind Jones,** Athro mewn Marchnata yn Ysgol Busnes Bangor
* **Iolo Wyn Williams,** cyn Bennaeth yr Ysgol Addysg a Deon

Safodd yr Aelodau mewn tawelwch er cof amdanynt.

**24.04 COFNODION**

1. **Cadarnhawyd** cofnodion y cyfarfod a gynhaliwyd 24 Gorffennaf 2024, yn amodol ar fân newidiadau.
2. Cafwyd cofnod gweithredu a oedd yn nodi’r cynnydd ar holl gamau gweithredu’r Cyngor sydd heb eu cwblhau. Nododd y Cyngor yr adroddiadau o gynnydd a'r camau gweithredu a gwblhawyd.

**Ysgol Feddygol Gogledd Cymru (cofnod 22.53)**

Rhoddodd yr Athro Turnbull ddiweddariad ynglŷn â statws y Memorandwm Cyd-ddealltwriaeth (MOU) gyda Bwrdd Iechyd Prifysgol Betsi Cadwaladr. Nodwyd y byddai'r Memorandwm Cyd-ddealltwriaeth yn cael ei lofnodi gan y ddwy ochr yn fuan. Roedd Cytundeb Lleoliad Clinigol ychwanegol yn cael ei lunio, a oedd yn cynnwys Prifysgolion Abertawe a Chaerdydd, a Bwrdd Iechyd Prifysgol Betsi Cadwaladr.

Mewn ymateb i gwestiwn gan y Cadeirydd, nododd yr Athro Turnbull, yn hytrach nag amlinellu perthynas gydweithredol ehangach, fod y Cytundeb Lleoliad Clinigol yn benodol i’r tair Prifysgol a’r Bwrdd Iechyd.

**Cytunwyd** y byddai'r Memorandwm Cyd-ddealltwriaeth yn cael ei rannu â Chadeirydd a Dirprwy Gadeirydd y Cyngor.

**Strategaeth Farchnata (cofnod 23.09A)**

Mewn ymateb i gwestiwn gan Ms Perkins, cadarnhaodd y Prif Swyddog Strategaeth a Chynllunio fod y gwersi a ddysgwyd o'r rownd recriwtio bresennol yn cael eu hystyried ar hyn o bryd.

1. Nodwyd diweddariad o Gynllun Gwaith y Cyngor. Nododd Ysgrifennydd y Brifysgol ei bod wedi rhoi mynediad i’r Cynllun Gwaith i’r Uwch Swyddog Cynllunio, er mwyn sicrhau bod y Cyngor yn cael diweddariadau a sicrwydd ar y risgiau sy’n sgorio uchaf.

**24.05 DIWEDDARIAD Y CADEIRYDD**

Dywedodd y Cadeirydd fod glasbrint Universities UK wedi'i gyhoeddi, yn nodi pecyn diwygio i sefydlogi, ysgogi a gwneud y mwyaf o gyfraniad prifysgolion y Deyrnas Unedig at dwf economaidd ac ehangu cyfleoedd. Yn ogystal, roedd awgrymiadau yn y wasg y gwneir adolygiad ffioedd dysgu, i gynnwys codiad yn ôl cyfradd chwyddiant dros 5 mlynedd. Fodd bynnag, nid oedd hyn yn sicrwydd, ac ni ddylai'r Brifysgol ddibynnu ar hyn mewn unrhyw ragdybiaethau cyllidebol, gan gynnwys a fyddai unrhyw godiadau ffioedd dilynol yn digwydd yng Nghymru.

Nododd y Cadeirydd hefyd fod gan y Cyngor Ddiwrnod Cwrdd i Ffwrdd wedi'i gynllunio ar gyfer mis Tachwedd, a byddai’n ddefnyddiol cael trafodaeth ynghylch a oedd Strategaeth 2030 yn parhau i fod yn addas i'r diben, a dyheadau'r Brifysgol yn y farchnad ryngwladol.

Dywedwyd wrth yr Aelodau bod MEDR wedi mynd allan i ymgynghoriad ar ei Gynllun Strategol, a chadarnhawyd bod y Bwrdd Gweithredol wrthi'n drafftio ymateb.

Adroddodd y Cadeirydd ei bod yn mynychu digwyddiad Trawsnewid Bywydau Prifysgolion Cymru yng Nghaerdydd y diwrnod canlynol gyda'r nod o amlygu pwysigrwydd prifysgolion i economi Cymru.

**23.83 DIWEDDARIAD YR IS-GANGHELLOR**

1. Rhoddodd yr Is-Ganghellor ddiweddariadau i’r Cyngor am nifer o feysydd allweddol.

**Heriau Ariannol**

**[Materion cyfyngedig]**

**Diweddariad ynghylch Ymchwil**

Yn ddiweddar mae'r Brifysgol wedi arwyddo cytundeb **[Materion cyfyngedig]** i ddarparu gwasanaethau dŵr gwastraff epidemioleg. Llongyfarchwyd y tîm cyfan ar y datblygiad cadarnhaol hwn.

Yn ogystal, nodwyd bod y Brifysgol wedi ymrwymo i'r Ymrwymiad i Dechnegwyr, sy'n canolbwyntio ar welededd, cydnabyddiaeth, datblygiad gyrfa a chynaliadwyedd. Croesawodd yr aelodau yr ymrwymiad hwn i Dechnegwyr yn y Brifysgol.

**Ysgol Feddygol Gogledd Cymru**

Byddai Ysgol Feddygol Gogledd Cymru yn cael ei hagor yn ffurfiol yn fuan. Yn ogystal, roedd y Brifysgol wedi derbyn ei chyfran gyntaf o fyfyrwyr Meddygaeth **[Materion cyfyngedig].** Nododd yr Is-Ganghellor fod hwn yn gam hynod gadarnhaol ymlaen i'r Brifysgol, ac i'r rhanbarth.

Yn ogystal, roedd y Brifysgol ar y trywydd iawn i lansio Ysgol Fferylliaeth newydd yn 2025/26.

**Ysgol Ddeintyddol Gogledd Cymru**

Roedd achos strategol yn cael ei ddatblygu ar hyn o bryd i sefydlu Ysgol Ddeintyddol yn y Brifysgol. **[Materion cyfyngedig]**

Nododd y Cadeirydd fod menter Ysgolion Deintyddol yn tynnu ar ddarpariaeth bresennol y Brifysgol mewn hylendid deintyddol, a'r cynlluniau i gynnig therapi deintyddol yn fuan.

**Digwyddiadau**

Nododd yr Is-Ganghellor ei fod wedi bod ym mhenwythnos aduniad cyn-fyfyrwyr Dathliadau’r 140 yn ddiweddar, lle croesawyd dros 100 o gyn-fyfyrwyr yn ôl i'r Brifysgol. Mewn ymateb i gwestiwn gan yr Athro White, cadarnhaodd yr Is-Ganghellor fod y Swyddfa Datblygu a Chyn-fyfyrwyr yn gweithio i annog rhoddion a dyngarwch pellach gan y gymuned cyn-fyfyrwyr.

Adroddwyd bod cynhadledd Ymchwil Weithredol hynod lwyddiannus wedi'i chynnal yn ddiweddar yn y Brifysgol. Roedd yr Is-Ganghellor hefyd wedi ymweld â Serendipedd, a diolchwyd i Undeb y Myfyrwyr am ddigwyddiad llwyddiannus.

**Cytunwyd** y byddai'r Prif Swyddog Marchnata yn rhoi'r wybodaeth ddiweddaraf am waith y Swyddfa Datblygu a Chyn-fyfyrwyr fel rhan o'i diweddariad i'r Cyngor ym mis Tachwedd.

1. **Newidiadau Arfaethedig i'r Bwrdd Gweithredol**

*Gadawodd y Dirprwy i'r Is-ganghellor, yr Athro Oliver Turnbull, y cyfarfod.*

Dywedodd yr Is-Ganghellor wrth y Cyngor fod y Dirprwy Is-Ganghellor (Ymgysylltu Byd-eang) yn gadael y Brifysgol 30 Medi 2024 i ddatblygu cyfleoedd personol newydd. Nodwyd bod recriwtio myfyrwyr rhyngwladol yn hollbwysig i gynaliadwyedd ariannol y Brifysgol, yn ogystal â datblygiad parhaus partneriaethau Addysg Drawswladol presennol a newydd.

Rhoddwyd gwybod i’r Cyngor bod gweithdrefnau Recriwtio a Dewis y Brifysgol yn amlygu, unwaith y nodir swydd wag, bod angen i'r Brifysgol benderfynu a oes angen llenwi'r rôl. Dylid ystyried y dewisiadau eraill yn lle recriwtio, a'r cynnig sydd gerbron y Cyngor, gan gofio pwysigrwydd y rôl i'r Brifysgol, yw diwygio cyfrifoldebau aelod staff presennol.

Amlygodd yr Is-Ganghellor, o ystyried pwysigrwydd y cylch gwaith, ond hefyd o gofio’r sefyllfa ariannol heriol, y cynigir bod y Brifysgol, yn hytrach na phenodi i’r swydd Dirprwy Is-Ganghellor (Ymgysylltu Byd-eang) o’r tu allan, yn llenwi’r swydd yn fewnol drwy newid rôl y Dirprwy i’r Is-Ganghellor presennol i Ddirprwy i’r Is-Ganghellor (Ymgysylltu Byd-eang). Byddai hyn yn arwydd o'r pwysigrwydd strategol y mae'r Brifysgol yn ei roi ar y portffolio ymgysylltu byd-eang, o ystyried ei fod yn cael cymaint o effaith ar gynaliadwyedd ariannol y Brifysgol yn y dyfodol.

Nodwyd, pe byddai'r newid hwn yn cael ei gymeradwyo gan y Cyngor, byddai'n gadael swydd wag Dirprwy i’r Is-Ganghellor (Arweinyddiaeth Academaidd). Yn dilyn y broses a amlinellwyd gan yr Is-Ganghellor uchod, hoffai'r Brifysgol lenwi'r swydd hon drwy benodiad mewnol. Cynigir felly bod y Brifysgol yn ailymweld â swydd y Dirprwy i’r Is-Ganghellor (Arweinyddiaeth Academaidd), i sicrhau bod y swydd-ddisgrifiad yn bodloni gofynion newidiol y Brifysgol a symud i hysbysebu’n fewnol. Pe bai un o Ddirprwy Is-gangellorion presennol y Brifysgol yn cael ei benodi i'r rôl, byddai'r Brifysgol yn ailymweld â'r rôl gan ddefnyddio'r meini prawf uchod. Pe bai angen llenwi'r swydd, byddai'n cael ei hysbysebu'n fewnol.

Bu trafodaeth, a gwnaed y pwyntiau canlynol:

**[Materion cyfyngedig]**

Wedi ystyried y pwyntiau uchod:

* **Cymeradwyodd** y Cyngor y newid i gyfrifoldebau'r Athro Turnbull i ddod yn Ddirprwy i’r Is-Ganghellor (Ymgysylltu Byd-eang).
* **Cymeradwyodd** y Cyngor greu swydd Dirprwy i’r Is-Ganghellor (Arweinyddiaeth Academaidd) ac awdurdodi'r Brifysgol i symud i hysbysebu'r swydd wag yn fewnol am gyfnod cychwynnol o 12 mis.
* Pe bai Dirprwy Is-Ganghellor presennol yn cael ei benodi i rôl y Dirprwy Is-Ganghellor (Arweinyddiaeth Academaidd), **cymeradwyodd** y Cyngor y cais i hysbysebu’n fewnol i lenwi swydd y Dirprwy Is-Ganghellor am gyfnod cychwynnol o 12 mis.

Yn ogystal, **cytunwyd** y byddai organogram o'r Bwrdd Gweithredol yn cael ei rannu â'r Cyngor yn y cyfarfod nesaf.

*Ailymunodd yr Athro Turnbull â'r cyfarfod.*

Estynnodd y Cadeirydd ei llongyfarchiadau i'r Athro Turnbull ar ei benodiad yn Ddirprwy i’r Is-Ganghellor (Ymgysylltu Byd-eang).

Dywedodd yr Athro Turnbull wrth y Cyngor ei fod wedi bod yn cadeirio'r Pwyllgor Ymgysylltu Byd-eang dros yr haf a'i fod eisoes wedi cael cyfle i ymgyfarwyddo â'r portffolio. Roedd cyfleoedd i wella cysylltiadau gyda phartneriaid presennol, yn ogystal ag ystyried partneriaethau newydd ar gyfer y dyfodol. Mae angen i'r Brifysgol adeiladu ar ei phortffolio Addysg Drawswladol, a chyd-fynd â chryfderau ymchwil presennol.

1. **Y Pwyllgor Taliadau**

Rhoddodd Ms Perkins, fel cadeirydd y Pwyllgor Taliadau, ddiweddariad ar lafar ar gyfarfod o'r pwyllgor ar 27 Medi 2024. **[Materion cyfyngedig].**

1. **Diweddariad ar y Gwersyll**

**[Materion cyfyngedig]**

1. **Nododd** y Cyngor yr adroddiad o’r Bwrdd Gweithredol.

**24.05 MATERION ARIANNOL**

1. **Nodwyd** adroddiad cyfarfod y Pwyllgor Cyllid a gynhaliwyd ar 20 Medi 2024.

Rhoddodd Mr Hepburn, fel cadeirydd y Pwyllgor, yr wybodaeth ddiweddaraf ynghylch y materion a drafodwyd yn y cyfarfod. Nodwyd bod yr heriau ariannol sy'n wynebu'r sector yn parhau, a diolchwyd i'r Prif Swyddog Cyllid a'i dîm am eu gwaith parhaus yn rheoli cyllid y Brifysgol.

Hysbyswyd y Cyngor bod y Pwyllgor Buddsoddi yn adrodd i'r Pwyllgor Cyllid. Ar hyn o bryd roedd y Prif Swyddog Cyllid yn ystyried aelodaeth a chylch gorchwyl y Pwyllgor, a byddai diweddariad yn cael ei roi i'r Pwyllgor Cyllid maes o law.

1. **Diweddariad ynghylch Recriwtio Myfyrwyr**

Yn absenoldeb y Prif Swyddog Marchnata, cyflwynodd y Prif Swyddog Strategaeth a Chynllunio y wybodaeth ddiweddaraf am recriwtio myfyrwyr. Nodwyd bod y papur yn rhoi cyd-destun y sector mewn perthynas â chylch recriwtio 2024, diweddariad ar berfformiad y Brifysgol a'r effaith ariannol tebygol yn deillio o hyn, a manylion rhai ymyriadau cynlluniedig.

**[Materion cyfyngedig]**

**Nododd** y Cyngor yr adroddiad a diolchwyd i'r Prif Swyddog Strategaeth a Chynllunio am ddarparu'r cyd-destun cyn y trafodaethau ar y sefyllfa ariannol.

1. **Sefyllfa Ariannol 2024/25**

Nododd y Prif Swyddog Cyllid nad oedd y sector addysg uwch wedi profi maint yr heriau yr oedd yn eu hwynebu ar hyn o bryd o'r blaen, ac nad oedd y Brifysgol ar ei phen ei hun wrth orfod gwneud penderfyniadau anodd.

**[Materion cyfyngedig]**

Cafodd y Cyngor ei friffio'n fanwl ar y cynigion ychwanegol, sydd wedi'u cymeradwyo gan y Bwrdd Gweithredol, gydag argymhelliad i'w cymeradwyo gan y Pwyllgor Cyllid.

**[Materion cyfyngedig]**

Pwysleisiodd Cadeirydd y Cyngor yr angen am gynllun cyfathrebu clir i gyflwyno'r camau gweithredu tymor byr i staff. Ategwyd hyn gan yr Is-ganghellor, a nododd y byddai cyfarfod o’r holl staff yn cael ei gynnal ganol mis Hydref, ac yna anfon e-bost i’r holl staff yn amlinellu’r sefyllfa, a’r camau sy’n cael eu cymryd.

Yn dilyn trafodaeth fanwl, ac ar argymhelliad y Bwrdd Gweithredol a’r Pwyllgor Cyllid, fe wnaeth y Cyngor y canlynol:

* Derbyniwyd a **nodwyd** y papur sefyllfa ariannol, a’r camau gweithredu sydd eisoes ar y gweill.
* **Cymeradwywyd** y camau gweithredu tymor byr a amlinellwyd.

1. **Caffael Tir ac Ysgol Busnes Bangor**

**[Materion cyfyngedig]**

Yn dilyn ystyriaeth, **cymeradwyodd** y Cyngor yr argymhellion.

**24.06 DIWEDDARIAD GAN Y DIRPRWY IS-GANGHELLOR /**

**PENNAETH COLEG Y CELFYDDYDAU, Y DYNIAETHAU A GWYDDORAU CYMDEITHAS**

Rhoddodd yr Athro Enlli Thomas, Dirprwy Is-Ganghellor / Pennaeth Coleg y Celfyddydau, Dyniaethau a Gwyddorau Cymdeithas y newyddion diweddaraf i’r Cyngor ar y Coleg.

Nodwyd y pwyntiau canlynol yn benodol:

* Mae Coleg y Celfyddydau, Dyniaethau a Gwyddorau Cymdeithas yn gyfuniad eang o ddisgyblaethau academaidd sydd ar hyn o bryd wedi’u cwmpasu’n bum Ysgol Academaidd – Ysgol Busnes Bangor, yr Ysgol Iaith, Diwylliant a’r Celfyddydau, yr Ysgol Hanes, y Gyfraith a Gwyddorau Cymdeithas, yr Ysgol Addysg, ac ers yr haf, Ysgol y Gymraeg.
* Yn ogystal, mae’r Coleg yn ailsefydlu Ysgol y Gyfraith, ac yn y broses o chwilio am Bennaeth y Gyfraith addas i allu symud yr agenda honno ymlaen.
* Mae’r Coleg yn cynnig llu o bynciau academaidd traddodiadol, y clasuron a phynciau mwy cyfoes. Mae’r addysgu ymhob pwnc yn fodern ac yn gweddu i anghenion a dyheadau myfyrwyr a gofynion y gweithle o ran cyflogadwyedd ac ati.
* Mae’r Coleg yn gyfrifol am nifer o weithgareddau ymgysylltu dinesig y Brifysgol, gan gynnwys Cerddorfa Symffoni’r Brifysgol, a’r rhaglen flynyddol o berfformiadau a oruchwylir gan Gyfarwyddwr Cerdd y Brifysgol.
* Bydd Clinig Cyngor Cyfreithiol yn cael ei lansio ym mis Hydref. Bydd aelodau’r cyhoedd yn gallu derbyn cyngor cyfreithiol am ddim gan fyfyrwyr y drydedd flwyddyn – yn Gymraeg neu Saesneg – o dan oruchwyliaeth cyfreithiwr cymwys. Mae'r slotiau ar gyfer y pythefnos cyntaf ym mis Hydref eisoes wedi'u llenwi. Yn ogystal, mae'r Coleg ar fin lansio Clinig Busnes.
* Mae’r Ysgol Addysg bellach wedi bod yn rhan o’r Coleg ers blwyddyn ac yn dechrau ymgartrefu yn strwythur a fframwaith y Coleg, gyda staff yn symud i adeilad ar Ffordd y Coleg, mewn pryd ar gyfer ymweliad Estyn yn ddiweddarach yn y flwyddyn.
* Mae cyfle i’r Coleg geisio cyllid gan Lywodraeth Cymru i gyfrannu at Ddysgu Proffesiynol i athrawon yn dilyn y penderfyniad i gael gwared ar y consortia. Bydd yr Ysgol yn gwneud yn fawr o'r cyfle hwn.
* Mae mwyafrif helaeth staff gweinyddol y Coleg yn siarad Cymraeg.
* Ar draws y Coleg mae yna Ysgolion sy'n perfformio'n gyson dda yn yr Arolwg Cenedlaethol Myfyrwyr, yr Arolwg Profiad Ôl-raddedigion Hyfforddedig ac yn y Tablau Cynghrair, ac mae allbwn ymchwil y Coleg yn gwella'n gyson.

Amlinellodd yr Athro Thomas feysydd cyfle a her, sy’n cynnwys:

**[Materion cyfyngedig]**

Diolchodd y Cadeirydd i'r Athro Thomas am ei chyflwyniad ac am gyflwyno'r llwyddiannau a'r heriau yn y Coleg.

**24.07 DIWEDDARIAD YNGHYLCH YSGOL FEDDYGOL GOGLEDD CYMRU**

Rhoddodd yr Athro Mike Larvin, Dirprwy Is-ganghellor a Phennaeth y Coleg Meddygaeth ac Iechyd y newyddion diweddaraf i'r Cyngor ar Ysgol Feddygol Gogledd Cymru.

Hysbyswyd y Cyngor o’r canlynol:

* Ym medi 2021, addawodd Llywodraeth Cymru sefydlu Ysgol Feddygol Gogledd Cymru annibynnol gyda’r nod o wneud y canlynol:
  + Cynyddu nifer y graddedigion meddygol lleol.
  + Ehangu mynediad i yrfa feddygol i bob cymuned.
  + Gwella gofal i siaradwyr Cymraeg, a hyfforddi mwy o feddygon sy'n siarad Cymraeg.
* Croesawodd yr Ysgol ei myfyrwyr Blwyddyn 1 a Blwyddyn 2 (mynediad graddedig) cyntaf ym mis Medi 2024.
* Bydd myfyrwyr Blwyddyn 3 ynghlwm wrth ddetholiad o 97 o feddygfeydd teulu ar draws Gogledd Cymru.
* Mae’r Ysgol yn darparu dull rhyng-broffesiynol claf-ganolog, a ddarperir trwy addysgu mewn grwpiau bach ac sy’n canolbwyntio ar ddatblygu sgiliau cyfathrebu gwerthfawr, dwyieithog.
* Mae'r cyfleoedd a ddaw yn sgil bod yng Ngogledd Cymru yn cynnwys y cyfle i brofi meddygaeth anghysbell, gwledig a mynyddig.
* Darperir trosolwg llywodraethu ar y cyd gan Brifysgol Bangor a Bwrdd Iechyd Prifysgol Betsi Cadwaladr. Datblygwyd strategaeth digidol yn gyntaf, gydag is-grŵp Digidol/TG yn cyfarfod bob mis, i oruchwylio’r gwaith o gyflwyno cwricwlwm wedi’i gyfoethogi’n ddigidol.
* Mae cefnogaeth fugeiliol i fyfyrwyr ar sawl ffurf, ac mae’n cynnwys y system tiwtor personol, y rhaglen Arweinwyr Cyfoed, integreiddio â myfyrwyr o wahanol flynyddoedd, a’r MedSoc, sy’n gymdeithas gyfeillgar dan arweiniad myfyrwyr.
* Ar hyn o bryd mae'r Ysgol wedi'i lleoli yn adeilad Brigantia ac yn cynnwys agweddau o gampws Wrecsam.
* **[Materion cyfyngedig]**
* Mae nifer o brojectau ychwanegol ar y gweill ar hyn o bryd, gyda ffarmacoleg a hylendid deintyddol wedi’u lansio’r llynedd, fferylliaeth yn dechrau yn 2025/26 a’r cynlluniau’n ymwneud ag Ysgol Ddeintyddol Gogledd Cymru.

Yn dilyn cwestiwn gan Ms Wyn, cadarnhaodd yr Athro Larvin bod 44% o fyfyrwyr yn hanu o Gymru. Fodd bynnag, nid oedd ganddo'r data ar siaradwyr Cymraeg ar hyn o bryd.

Diolchodd y Cadeirydd i'r Athro Larvin am ei ddiweddariad.

**24.08 ADRODDIAD PERFFORMIAD INTEGREDIG**

Cyflwynodd y Prif Swyddog Strategaeth a Chynllunio Adroddiad Perfformiad Integredig Chwarter 4 2023/24 er gwybodaeth a sicrwydd.

**Cytunwyd** y byddai diweddariad ar Ymchwil a hefyd Marchnata a Recriwtio yn cael ei gynnwys yn Niwrnod Cwrdd i Ffwrdd y Cyngor ym mis Tachwedd.

Diolchodd y Cadeirydd i'r Prif Swyddog Strategaeth a Chynllunio am ei adroddiad cynhwysfawr gan nodi bod y data yn adleisio'r trafodaethau a gafwyd eisoes yn ystod y cyfarfod.

**Nodwyd** Adroddiad Perfformiad Integredig Chwarter 4.

**24.09 ADRODDIAD PERFFORMIAD MEWN TABLAU CYNGHRAIR**

Cyflwynodd y Prif Swyddog Strategaeth a Chynllunio yr Adroddiad Perfformiad mewn Tablau Cynghrair. Nodwyd mai hwn oedd yr adroddiad perfformiad mewn tablau cynghrair cyntaf i'w gyflwyno i'r Cyngor, ac roedd y ffocws ar Dablau Cynghrair y Guardian a'r Times a gyhoeddwyd yn ddiweddar.

Nodwyd bod llawer o'r metrigau perfformiad a ddefnyddir yn safleoedd tablau cynghrair y Deyrnas Unedig yn cyd-fynd â'r Ffactorau Llwyddiant Hanfodol yng ngholofnau Strategaeth 2030 y Brifysgol, neu'r Dangosyddion Perfformiad Allweddol (DPA) ar gyfer yr is-strategaethau sylfaenol. Mae’r Adroddiad yn nodi lle mae metrigau perfformiad sy’n berthnasol i Strategaeth 2030 yn cael eu hadrodd fel rhan o’r adroddiad perfformiad integredig blynyddol, a gyflwynir yng nghyfarfod mis Tachwedd y Cyngor. Dywedodd y Prif Swyddog Strategaeth a Chynllunio y cynigir bod crynodeb o holl berfformiad tablau cynghrair y Deyrnas Unedig yn cael ei gynnwys yn rheolaidd yn yr adroddiad perfformiad integredig blynyddol, o fis Tachwedd 2024.

Diolchodd y Cadeirydd i'r Prif Swyddog Strategaeth a Chynllunio am ei adroddiad, ac fe’i **nodwyd.**

**23.10 ADRODDIAD CYFLOGADWYEDD 2023/24**

Hysbysodd yr Athro Callow y Cyngor y bu i’r Adolygiad Cyflogadwyedd yn 2022/23 arwain at Gynllun Gweithredu Cyflogadwyedd a oedd yn canolbwyntio ar bum blaenoriaeth strategol a gynlluniwyd i wella cyflogadwyedd myfyrwyr trwy ymgorffori cyflogadwyedd ym mhob agwedd ar y profiad academaidd. Adroddwyd mai’r pum blaenoriaeth allweddol oedd:

* Gwella’r defnydd o ddata cyflogadwyedd allweddol megis Parodrwydd am Yrfa a Deilliannau Graddedigion i lywio cyfeiriad strategol ac ymyriadau.
* Codi proffil cyflogadwyedd a nodweddion graddedigion/proffesiynol ar draws y Sefydliad, gan sicrhau bod staff a myfyrwyr yn ei gydnabod fel elfen graidd o addysg.
* Gwella dealltwriaeth cydweithwyr academaidd o gyflogadwyedd a phwysigrwydd nodweddion graddedigion/proffesiynol i ysbrydoli ac ennyn diddordeb myfyrwyr.
* Gwreiddio cyflogadwyedd yn fwy trylwyr yn y cwricwlwm, gyda chefnogaeth cyfleoedd megis lleoliadau, gweithgareddau cyd-gwricwlaidd, a chyfleoedd allgyrsiol.
* Cryfhau partneriaethau gyda gwasanaethau proffesiynol, Undeb y Myfyrwyr, Alumni, a chyflogwyr i ddatblygu llwybrau cyflogadwyedd amrywiol i fyfyrwyr.

Mae adroddiad 2023/23 yn amlygu effaith y blaenoriaethau strategol hyn ac yn gwerthuso llwyddiant ymyriadau cyflogadwyedd. Mae hefyd yn gosod y llwyfan ar gyfer y flwyddyn i ddod, gan amlinellu camau gweithredu allweddol i wella'r blaenoriaethau hyn ymhellach.

Gofynnodd Ms Wyn faint o raglenni oedd yn cynnwys elfen o brofiad gwaith ar hyn o bryd. Dywedodd yr Athro Callow fod y Brifysgol wedi sefydlu Grŵp Tasg a Gorffen Lleoliad Gwaith i edrych ar y pwynt hwn. Her gyfredol yw'r gefnogaeth weinyddol ar gyfer lleoliadau gwaith, gyda thîm Gyrfaoedd a Chyflogadwyedd bach, a dim gefnogaeth weinyddol mewn Ysgolion. Yr uchelgais fyddai cael opsiwn lleoliad gwaith ar bob rhaglen, ond cydnabyddir bod hon yn dasg fawr.

Yn dilyn cwestiwn gan Syr Paul Lambert ynghylch a oedd y Brifysgol yn monitro deilliannau graddedigion, nododd yr Athro Callow fod cynlluniau gweithredu cyflogadwyedd yn cael eu llunio a fyddai'n monitro'r meysydd hyn. Nododd yr Athro White fod cyfle hefyd i ofyn am adborth gan gyflogwyr ar raddedigion y Brifysgol, ac a oedd ganddynt y sgiliau gweithle disgwyliedig. Cydnabu’r Athro Callow y gallai fod anghysondeb rhwng yr hyn y mae academyddion yn ei gredu sydd ei angen ar gyflogwyr, a’r hyn y mae cyflogwyr ei angen mewn gwirionedd. Mae archwiliad Rhanddeiliaid ar y gweill, a gwerthfawrogir pe gallai'r archwiliad fod yn archwiliad canllaw.

**Cytunwyd** y byddai'r Athro Callow yn trafod hyn ymhellach gyda'r Prif Swyddog Strategaeth a Chynllunio, cyn cynnal ymarfer cwmpasu'r archwiliad.

**24.11 YMATEB I MEDR: ADRODDIAD AROLWG CENEDLAETHOL MYFYRWYR (NSS), ADRODDIAD AROLWG PROFIAD ÔL-RADDEDIGION HYFFORDDEDIG (PTES) A**

**STRATEGAETH PROFIAD MYFYRWYR**

Nododd yr Athro Callow y cyflwynwyd canlyniadau yn ôl Ysgolion a’r sefydliad ar lefel uchel ar gyfer Arolwg Cenedlaethol Myfyrwyr 2024 a PTES 2024 i’r Cyngor ym mis Gorffennaf 2024. Pwrpas y crynodebau Gweithredol a'r atodiadau oedd yn cyd-fynd â nhw oedd rhoi cyflwyniad MEDR y Brifysgol i'r Cyngor ar gyfer NSS 2024, i ddarparu canlyniadau NSS a PTES manylach yn ôl pwnc a demograffeg a rhoi sicrwydd i'r Cyngor ar gynllun darpariaeth a gwella sefydliadol Arolwg Cenedlaethol Myfyrwyr 2025. Yn ogystal, mae gwaith papur wedi'i gynnwys i roi sicrwydd i'r Cyngor ar ddarpariaeth PTES a chynllunio gwelliant ar gyfer 2024/25 ac i gyflwyno'r Is-Strategaeth Profiad Myfyrwyr newydd.

Dywedwyd wrth y Cyngor y bu gwelliant sylweddol ym mherfformiad NSS y Brifysgol, a hefyd yn y gyfradd ymateb i’r PTES, sy'n rhoi canlyniadau ar lefel Ysgol am y tro cyntaf (ac eithrio Addysg). Mae’r dull gwella i’w ddefnyddio at ddiben Arolwg Cenedlaethol Myfyrwyr a PTES 2025, yn cynnwys sefydlu grŵp cyflawni ôl-radd hyfforddedig ffurfiol a fydd yn adrodd i’r Pwyllgor Addysg a Phrofiad Myfyrwyr.

**[Materion Cyfyngedig]**

Dywedwyd wrth y Cyngor bod amrywiaeth o fentrau ar y gweill, gan gynnwys cynhadledd CELT ddiweddar a chryfhau darpariaeth DPP dan arweinyddiaeth Dr Eyo-Otung. Yn ogystal, roedd y Brifysgol wedi comisiynu cwmni allanol i ddadansoddi'r sylwadau testun rhydd a gynhwyswyd yn yr Arolwg Cenedlaethol Myfyrwyr, a oedd wedi darparu cyfoeth o sylwadau. Fel o'r blaen, ac yn dibynnu ar berfformiad 2023, bydd Ysgolion yn cael eu rhannu'n dri chategori ymyrraeth, a bydd monitro yn elfen allweddol o'r goruchwylio.

Mewn ymateb i gwestiwn ar hyd contract Addysg a Gwella Iechyd Cymru, nododd yr Athro Callow bod 2 flynedd arall i’r contract.

Pwrpas y Strategaeth Profiad Myfyrwyr, sy’n cyd-fynd â’r Strategaeth Addysgu a Dysgu, yw mynegi beth yw profiad myfyrwyr y Brifysgol ar hyn o bryd, a datblygu cysondeb, a chyd-ddealltwriaeth o brofiad myfyrwyr ledled y Brifysgol. Bydd y strategaeth yn gwella profiad myfyrwyr lle mae’r myfyrwyr yn perthyn ac yn gallu ffynnu i gyflawni eu potensial academaidd ac o ran bywyd a chyfrannu yn y ffordd lawnaf bosib at gymdeithas, diwylliant, a'r economi.

Nododd yr Athro Callow fod y Strategaeth Profiad Myfyrwyr yn nodi pum amcan:

* Diwylliant o gyfleoedd: grymuso myfyrwyr i dyfu, ffynnu, a chreu eu siwrnai eu hunain o ran eu profiad fel myfyrwyr.
* Agwedd gyfannol at lesiant: grymuso’r myfyrwyr i ofalu amdanynt eu hunain ac eraill.
* Cymuned gynhwysol a chysylltiedig ym Mhrifysgol Bangor: sicrhau y caiff y myfyrwyr eu gwerthfawrogi a'u dathlu.
* Gwell amgylcheddau dysgu, byw a chymdeithasu: er mwyn gwella profiad y myfyrwyr trwy gyfrwng amgylchedd deniadol a chynhwysol y mae cynaliadwyedd yn greiddiol iddo.
* Partneriaeth a chyfathrebu effeithiol: er mwyn datblygu rhagor ar ein gweithio mewn partneriaeth ac
* ar y cyfathrebu effeithiol rhwng y myfyrwyr, Undeb y Myfyrwyr, a’r staff.

Croesawodd y Cadeirydd y gwelliannau mewn nifer o feysydd ar draws y ddau arolwg, a llongyfarchodd yr Athro Callow a’r holl staff sy’n ymwneud â’r Strategaeth Profiad Myfyrwyr.

**24.12 ADRODDIAD UNDEB Y MYFYRWYR**

Gwahoddodd Cadeirydd y Cyngor Mr Rowlands i roi diweddariad gan Undeb y Myfyrwyr.

Dyma rai pwyntiau allweddol:

* Roedd yr wythnos groeso wedi bod yn brysur ond yn llwyddiannus iawn, gyda llawer o ddigwyddiadau a nifer dda yn bresennol.
* Cofrestrodd 32 o gwmnïau allanol i ddod i Serendipedd, ochr yn ochr ag 20 o adrannau'r Brifysgol. Daeth 5000 o fyfyrwyr i’r digwyddiad, a oedd yn llwyddiant ysgubol. Diolchwyd i'r Is-Ganghellor am ddod i'r digwyddiad. Mae UMCB yn cynnig sesiynau dysgu Cymraeg anffurfiol, cyn i fyfyrwyr fynd ymlaen i'r cwrs ffurfiol.
* Mae Undeb y Myfyrwyr yn parhau i weithio gyda'r Athro Callow ar y cyflwyniad Adolygiad Gwella Ansawdd (QER).
* Mae Swyddogion Sabothol yn parhau i gysylltu â'r myfyrwyr sy'n protestio yn y gwersyll.
* Trefnwyd gig i ddathlu penblwydd Neuadd JMJ yn 50.
* Roedd Mr Rowlands wedi bod yn rhan o dîm craidd stondin y Brifysgol yn Eisteddfod Genedlaethol Rhondda Cynon Taf, ac roedd wedi bod yn gyfle gwych i ymgysylltu â myfyrwyr, darpar fyfyrwyr, a chyn-fyfyrwyr.
* Bydd UMCB yn dathlu 50 mlynedd ers ei sefydlu yn 2026.

Diolchodd y Cadeirydd i Mr Rowlands am yr adroddiad cynhwysfawr.

**24.13 Y DIWEDDARAF AR YR ADOLYGIAD GWELLA ANSAWDD**

Darparodd yr Athro Callow ddiweddariad ar lafar ar baratoadau’r Adolygiad Gwella Ansawdd y Brifysgol sydd i’w gynnal ym mis Rhagfyr 2024.

Nodwyd bod y fethodoleg ar gyfer yr Adolygiad Gwella Ansawdd yn edrych yn flaenorol ar sicrhau ansawdd a safonau gradd, gyda'r farn yn seiliedig ar hyder y Panel yn y ddarpariaeth honno. Dros yr ychydig flynyddoedd diwethaf, yng Nghymru, mae'r fethodoleg wedi newid i ddod â gwelliant i mewn, a'r Brifysgol yw'r gyntaf i fynd drwy'r fethodoleg newydd hon. Yn ogystal â'r datganiad barn, bydd datganiad hefyd ar aeddfedrwydd y Brifysgol o ran gwelliant. Mae’r Adolygiad yn cael effaith yng Nghymru, yr Alban a Gogledd Iwerddon gan nad oes gan y gwledydd hyn y Fframwaith Rhagoriaeth Addysgu (TEF).

Cyflwynwyd dogfen hunan-ddadansoddiad y Brifysgol, a ysgrifennwyd ar y cyd ag Undeb y Myfyrwyr, ar 11 Medi. Mae’r Panel Adolygiad Gwella Ansawdd wrthi’n adolygu’r wybodaeth, a bydd yr Athro Callow a Ms Ambreen yn teithio i Gaerdydd yn fuan ar gyfer Cyfarfod Adolygu. Ar ôl y cyfarfod bydd y Brifysgol yn darganfod beth fydd trywydd ymholi'r Panel, ac a oes angen unrhyw wybodaeth bellach. Yn ogystal, bydd hyfforddiant i staff yn dechrau. Bydd y ddogfen hunan-ddadansoddi’n cael ei darparu i'r Cyngor ym mis Tachwedd fel adroddiad gwella.

*Gadawodd y Cadeirydd yr ystafell, a daeth Syr Paul Lambert i’r Gadair.*

**24.14 PWYLLGOR ENWEBIADAU A LLYWODRAETHU**

1. **Nodwyd** adroddiadau cyfarfodydd y Pwyllgor Enwebiadau a Llywodraethu a gynhaliwyd ar 22 Awst ac 13 Medi 2024.
2. Daethpwyd â’r materion canlynol i sylw’r Cyngor:
3. Cofnodion 22 Awst 2024: Cytunodd y Pwyllgor i argymell i’r Cyngor fod cyfnod swydd y Cadeirydd yn cael ei ymestyn am y tro olaf i 8 Chwefror 2028 (cofnod 315A).

Amlinellodd Ysgrifennydd y Brifysgol, er mwyn caniatáu argymhelliad gan y Pwyllgor y byddai angen i’r Brifysgol ofyn am newid bach i’r Siarter Atodol i fewnosod ‘*fel rheol’* i mewn i Erthygl 12, a dileu *bob amser*.

**Cymeradwyodd** y Cyngor yr argymhelliad bod tymor swydd y Cadeirydd yn cael ei ymestyn fel yr amlinellwyd, i ddechrau i uchafswm o 8 mlynedd, ac yn dilyn newid y Siarter Atodol i dymor uchafswm, terfynol, o 10 mlynedd.

**Cytunodd** y Cyngory dylai Ysgrifennydd y Brifysgol fwrw ymlaen â hyn gyda'r Cyfrin Gyngor.

*Ailymunodd Cadeirydd y Cyngor â'r cyfarfod a chadeirio unwaith eto. Gadawodd Syr Paul Lambert y cyfarfod.*

1. Tynnodd y Cadeirydd sylw’r Cyngor at yr argymhelliad canlynol:

Cofnodion 22 Awst 2024: Cymeradwyodd y Pwyllgor yn unfrydol yr argymhelliad bod y Cyngor yn penodi Syr Paul Lambert yn Ddirprwy Ganghellor (cofnod 135C).

Yn dilyn ystyriaeth, **cymeradwyodd** y Cyngoryr argymhelliad y dylid penodi Syr Paul Lambert yn Ddirprwy Ganghellor.

*Ailymunodd Syr Paul Lambert â’r cyfarfod.*

1. Cofnodion 13 Medi 2024: Yn dilyn adolygiad, cytunodd y Pwyllgor i argymell i'r Cyngor y dylid cymeradwyo'r Ordinhadau canlynol (cofnod 316):

* Polisi a Gweithdrefn Gallu a Chefnogi Perfformiad.
* ⁠Polisi a Gweithdrefn Disgyblu.
* Polisi a Gweithdrefn Contractau Cyfnod Penodol.
* Polisi a Gweithdrefn Cwyno.
* Polisi a Gweithdrefn Cyfnodau Prawf.
* Polisi a Gweithdrefn Absenoldebau Salwch.
* Gweithdrefnau Diswyddo oherwydd Anghyfreithlondeb a Diswyddo am Ryw Reswm Sylweddol Arall.
* Polisi Rheoli Newid.

Yn dilyn ystyriaeth, **cymeradwyodd** y Cyngoryr Ordinhadau a restrwyd. Yn dilyn cwestiwn gan Dr Prabhakar, cadarnhaodd y Prif Swyddog Pobl fod yr Ordinhadau bellach mewn grym, ac y byddent yn cael eu rhoi ar y wefan, ochr yn ochr â Chwestiynau Cyffredin a Chanllawiau.

Mewn ymateb i gwestiwn gan yr Athro Jean White, cadarnhaodd y Prif Swyddog Pobl fod gan y Brifysgol brosesau i ymdrin â Covid hir.

**24.15 FFORWM YMGYSYLLTU AR Y CYD**

Darparodd y Cadeirydd adroddiad llafar o gyfarfod y Fforwm Ymgysylltu ar y Cyd a gynhaliwyd ar 25 Medi 2024. Mynegodd y Cadeirydd ei gwerthfawrogiad o barodrwydd cyson holl gynrychiolwyr undebau llafur y campws i chwarae rhan weithredol yn y Fforwm,

ac adroddwyd bod trafodaethau wedi eu cynnal ynghylch y sefyllfa ariannol. Yn ogystal, nodwyd bod Llywodraeth Cymru yn awyddus i gynnal peilot mewn addysg uwch ar bartneriaeth gymdeithasol, ac roedd trafodaethau’n mynd rhagddynt gyda’r bwriad y byddai’r Brifysgol yn bwrw ymlaen â hyn.

**24.16 PWYLLGOR ARCHWILIO A RISG**

Rhoddodd Syr Paul Lambert, Cadeirydd y Pwyllgor Archwilio a Risg, adroddiad llafar o gyfarfod y Pwyllgor Archwilio a Risg a gynhaliwyd ar 27 Medi 2024. Nodwyd bod adroddiadau gan archwilwyr mewnol ac allanol yn cael eu hystyried. Roedd y Gofrestr Risg Gorfforaethol wedi'i chynnwys gyda'r papurau ar gyfer y cyfarfod, a hysbyswyd y Cyngor o'r newid yn y sgôr ar gyfer y risg ymgysylltu byd-eang. Yn ogystal, bu’r Pwyllgor yn trafod materion sy’n ymwneud â pharhad busnes, ac yn benodol seiberddiogelwch.

*Ymunodd yr Athro Paul Spencer a'r Athro Andy McStay â'r cyfarfod.*

**24.17 BRIFFIO AM DDEALLUSRWYDD ARTIFFISIAL**

Croesawyd yr Athro Andy McStay, Athro Technoleg a Chymdeithas i'r Cyngor, i friffio ar Ddeallusrwydd Artiffisial (AI). Nododd y Cadeirydd fod y briffio yn ddiweddariad amserol i aelodau'r Cyngor ar bwnc a oedd yn dod yn fwyfwy pwysig yn y sector addysg uwch.

Gellir defnyddio AI mewn Addysg mewn llawer o feysydd gan gynnwys:

* Dysgu wedi’i Bersonoli: Gall llwyfannau a yrrir gan AI deilwra profiadau addysgol i anghenion myfyrwyr unigol.
* Systemau Tiwtora sy’n defnyddio AI: Mae systemau deallusrwydd artiffisial fel sgwrsfotiau a rhith-diwtoriaid eisoes yn cael eu defnyddio i gefnogi myfyrwyr y tu allan i oriau dosbarth.
* Graddio ac Asesu Awtomataidd: Gall AI awtomeiddio graddio, yn enwedig ar gyfer profion amlddewis a hyd yn oed rhai mathau o draethodau, gan ryddhau amser staff i ganolbwyntio ar ryngweithio mwy ystyrlon â myfyrwyr.
* Creu a Churadu Cynnwys: Gall AI helpu i greu deunyddiau cwrs trwy gynhyrchu cwisiau, crynhoi testunau, neu hyd yn oed ddrafftio modiwlau dysgu.
* Dadansoddi Data: Gall AI brosesu setiau data enfawr yn gynt o lawer na dulliau traddodiadol.
* AI ar gyfer Ymchwil Ryngddisgyblaethol Mae AI yn annog ymchwil rhyngddisgyblaethol trwy ddod ag arbenigwyr o feysydd fel cyfrifiadureg, moeseg, y gyfraith a gofal iechyd ynghyd.
* Offer Ymchwil sy’n defnyddio AI: Gall llwyfannau sy’n seiliedig ar AI awtomeiddio tasgau ymchwil arferol, megis adolygiadau llenyddiaeth, casglu data, neu hyd yn oed gynhyrchu rhagdybiaethau.
* Ystyriaethau Moesegol: Gydag integreiddio AI mewn ymchwil, mae angen i brifysgolion arwain y ffordd wrth sicrhau defnydd moesegol o AI.

Yn ogystal, er bod y defnydd o AI yng ngweinyddiaeth a llywodraethu prifysgolion yn llai amlwg na'r defnydd academaidd, gall gyflymu newid a symleiddio prosesau.

* Derbyniadau a Gwasanaethau Myfyrwyr: Gall systemau deallusrwydd artiffisial helpu i ddidoli trwy geisiadau yn fwy effeithlon, nodi myfyrwyr sydd mewn perygl o roi’r gorau iddi, a phersonoli gwasanaethau fel cynghori a chwnsela.
* Effeithlonrwydd Gweithredol: Gall AI wneud y gorau o amserlennu, dyrannu adnoddau, a rheoli campws.
* Adnoddau Dynol a Recriwtio: Gellir defnyddio offer AI mewn prosesau recriwtio i baru ymgeiswyr ag agoriadau swyddi neu i nodi'r ymgeiswyr sy’n ffitio orau ar gyfer swyddi academaidd. Fodd bynnag, rhaid i brifysgolion fod yn ofalus ynghylch y goblygiadau moesegol, gan sicrhau nad yw AI yn cyflwyno rhagfarnau wrth gyflogi neu wneud penderfyniadau.
* Codi Arian ac Ymgysylltiad Cyn-fyfyrwyr: Gall offer AI helpu prifysgolion i nodi rhoddwyr posibl trwy ddadansoddi data cyn-fyfyrwyr a llunio strategaethau allgymorth personol.

Fodd bynnag, nododd yr Athro McStay fod defnyddio deallusrwydd artiffisial yn dod â heriau. Mae uniondeb academaidd mewn perygl, gydag offer AI fel ChatGPT yn codi pryderon am lên-ladrad a gorddibyniaeth ar dechnoleg ar gyfer dysgu.

Gofynnwyd nifer o gwestiynau yn dilyn y cyflwyniad:

* Sut mae'r Brifysgol wedi'i gwreiddio yn y cyfleoedd i ddefnyddio Deallusrwydd Artiffisial, a symud tuag at ddefnyddio Deallusrwydd Artiffisial at ddibenion profiad myfyrwyr, gan sicrhau bod uniondeb academaidd yn cael ei gynnal.
* Nid yw'r rheoleiddwyr ar gyfer rhai meysydd rhaglen, megis Gwyddorau Iechyd, yn caniatáu defnyddio AI.
* Mae'r Brifysgol wedi cynhyrchu Canllawiau ar Ddefnyddio Deallusrwydd Artiffisial ac wedi darparu sesiwn hyfforddi CELT i archwilio'r ffyrdd gorau o ddefnyddio'r dechnoleg. Yn ogystal, yng Ngholeg y Celfyddydau, Dyniaethau a Gwyddorau Cymdeithas roedd modiwl ar y gwahanol ddefnyddiau o AI yn cael ei ddatblygu.
* Er bod y defnydd o AI mewn rhai swyddogaethau addysgu a gweinyddol yn glir, roedd yn llai eglur sut y gellid defnyddio'r dechnoleg mewn meysydd eraill.
* Nodwyd bod defnyddio ChatGPT yn cael ei dderbyn fel adnodd ychwanegol mewn rhai proffesiynau, megis y proffesiwn cyfreithiol.

Gofynnwyd i'r Athro Spencer ble mae'r Brifysgol yn gweld y dechnoleg yn mynd yn y blynyddoedd nesaf, er mwyn gwella effeithlonrwydd y Brifysgol. Nododd yr Athro Spencer fod y Brifysgol yn monitro'r defnydd o AI, er enghraifft mewn cyd-destun ymchwil. Fodd bynnag, roedd y defnydd o'r dechnoleg yn y cyd-destun hwn yn ei ddyddiau cynnar. Mae Canllawiau UKRI yn nodi y gall ymchwilwyr ddefnyddio'r dechnoleg, ond na ddylai adolygwyr wneud hynny.

Diolchwyd i'r Athro McStay am ei sesiwn friffio.

*Gadawodd yr Athro McStay y cyfarfod. Ymunodd yr Athro Andrew Edwards a’r Athro Morag McDonald â’r cyfarfod.*

**24.18 BRIFFIO AR GYDRADDOLDEB, AMRYWIAETH A CHYNHWYSIANT, A LLES**

1. **Strategaeth 2030: Strategaeth Pobl a Llesiant**

Rhoddodd yr Athro Edwards ddiweddariad i'r Cyngor ar y Strategaeth Pobl a Llesiant a gymeradwywyd yn ddiweddar. Nodwyd y canlynol:

* Mae’r Strategaeth Pobl a Llesiant yn uno dwy strategaeth flaenorol: y strategaethau Pobl a Thalent ac Iechyd a Lles.
* O ganlyniad, bu gostyngiad mewn amcanion, o 10 i 4 (Talent a Pherfformiad; Arweinyddiaeth; Amrywiaeth a Chynhwysiant ac Iechyd a Lles)
* Ymgymerwyd ag ail-leoli ac alinio Dangosyddion Perfformiad Allweddol, ac roedd y rhain bellach yn cynnwys:
  + Ffactor Llwyddiant Hanfodol: % staff sy’n cwblhau hyfforddiant gorfodol (lleiafswm 85%)
  + Prif Ddangosyddion Perfformiad Allweddol
    - Lleihau’r bwlch cyflog canolrifol rhwng y rhywiau (o 0.5% y flwyddyn hyd at 2030)
    - Lleihau % y staff sydd ar gontractau cyfnod penodol (cau’r bwlch ar y cyfartaledd cenedlaethol)
    - Cynyddu % yr adolygiadau datblygu perfformiad a gwblhawyd (uwch na’r lleiafswm, sef 90%)
    - Ennill/cadw/gwella Siarteri neu Wobrau ar draws y sector

Dywedwyd wrth yr aelodau bod meysydd ffocws allweddol wrth wraidd pob amcan. Mae uchafbwyntiau’r gwaith sy’n cael ei wneud ar hyn o bryd yn cynnwys:

* Hyrwyddwyr Lles Staff – recriwtio parhaus
* Gwiriadau pwysedd gwaed am ddim.
* Hyrwyddwyr Gweithle Egnïol a Chanllawiau Newydd i Staff.
* Cyflwyno Polisi Gofalwyr newydd.
* Achrediad Ystyriol o'r Menopos a hyfforddiant parhaus i reolwyr llinell.
* Grŵp Covid Hir a Chyfleoedd Eraill i Rwydweithio â Cyfoedion.
* Hyfforddiant Iechyd Meddwl i-act yn agored i bob Rheolwr ac Arweinydd.

1. **Diweddariad ar y Siarter Cydraddoldeb Hil**

Nododd yr Athro Edwards mai nod y Siarter Cydraddoldeb Hil yw helpu prifysgolion i wella cynrychiolaeth, cynnydd, a llwyddiant pobl Ddu, Asiaidd ac ethnig leiafrifol mewn addysg uwch. Yn ogystal, mae'n darparu fframwaith i hunanasesu sut y gallai'r rhwystrau i hyn edrych mewn cyd-destun lleol.

Roedd y broses o baratoi ar gyfer cyflwyniad y Siarter Cydraddoldeb Hili yn ei gwneud yn ofynnol i'r Brifysgol edrych ar ei data, cael adborth uniongyrchol gan staff a myfyrwyr ac archwilio lle mae rhwystrau a bylchau o ran hil/ethnigrwydd yn y Brifysgol. Yn ogystal, mae’n ei gwneud yn ofynnol i’r Brifysgol nodi blaenoriaethau a chreu Cynllun Gweithredu Hil i fynd i'r afael â rhwystrau i gydraddoldeb hil i staff a myfyrwyr.

Amlygwyd y rhaglen waith a gyflawnwyd ers mis Ebrill 2022, pan ddaeth y Brifysgol yn aelod o'r Siarter Cydraddoldeb Hil.

Yn dilyn cyflwyniad drafft cychwynnol o gais Siarter Cydraddoldeb Hil y Brifysgol, roedd y Brifysgol wedi derbyn adborth cadarnhaol, gydag ychydig o gamau gweithredu wedi'u hawgrymu. Roedd y rhain yn cael eu datblygu, cyn cyflwyno drafft terfynol y cais am y Siarter ym mis Tachwedd. Cadarnhaodd yr Athro Edwards y byddai'r Cyngor yn cael y wybodaeth ddiweddaraf am y cynnydd.

1. **Blaenoriaethau ac Amcanion Cynllun Gweithredu Athena Swan 2023-2028**

Atgoffodd yr Athro McDonald y Cyngor fod y Brifysgol wedi ennill gwobr Arian Athena Swan ym mis Ionawr 2024. Roedd cynllun gweithredu pum mlynedd wedi'i ddatblygu, dan oruchwyliaeth Arweinydd Athena Swan a'r Athro McDonald. Caiff cynnydd â’r cynllun gweithredu ei fonitro’n chwarterol gan y Grŵp Goruchwylio Cydraddoldeb, Amrywiaeth a Chynhwysiant, a’i adolygu’n flynyddol gan y Gweithgor Athena Swan, sy’n cynnwys cynrychiolwyr o Ysgolion ac Adrannau ar draws y Brifysgol.

Amlygwyd nifer o faterion allweddol a rhoddwyd gwybod i’r Cyngor sut yr oedd y meysydd blaenoriaeth hyn yn cael eu datblygu:

* Merched heb gynrychiolaeth ddigonol a diffyg amrywiaeth mewn uwch bwyllgorau gwneud penderfyniadau, swyddi arweinyddiaeth rhyweddedig a diffyg cydnabyddiaeth o arweinyddiaeth Cydraddoldeb, Amrywiaeth a Chynhwysiant.
* Mae merched yn parhau heb gynrychiolaeth ddigonol ar raddfeydd cyflog uwch, mae cyfran uwch o ferched ar gontractau cyfnod penodol, ac mae academyddion benywaidd yn cael eu gorgynrychioli ar gontractau addysgu ac ysgolheictod.
* Nid yw cyfran y merched mewn ymchwil yn y Brifysgol wedi gwella yn ystod y cyfnod adrodd ac mae'n parhau i fod yn is na chyfartaledd y Deyrnas Unedig. Mae data REF 2021 yn dangos bod merched yn cynhyrchu llai o allbynnau na dynion, a llai o ferched yn cynnig eu hunain ar gyfer Cymrodoriaeth Arweinwyr y Dyfodol.
* mae dadansoddiad o ddata cyrhaeddiad yn dangos bod gennym fylchau dyfarnu o ran rhywedd ac ethnigrwydd; mae nifer uwch yn gadael ymhlith rhai grwpiau o fyfyrwyr; mae cydnabyddiaeth gynyddol o’r “gwynder” yn ein byd academaidd ac ymwybyddiaeth o’r angen i ddad-drefedigaethu’r cwricwlwm.
* diffyg dealltwriaeth groestoriadol o ddata a materion cydraddoldeb; mae data'n awgrymu nad yw'r holl staff yn hyderus wrth gefnogi myfyrwyr sy'n trawsnewid.
* Nid yw iechyd a lles yn cael ei flaenoriaethu gan staff a myfyrwyr oherwydd llwyth gwaith a ffactorau eraill; mae angen sicrhau bod cefnogaeth Menopos yn cael ei datblygu ymhellach a'i bod yn parhau.
* Mae staff benywaidd a rhan amser yn ysgwyddo cyfrifoldebau gofalu yn anghyfartal; gall iaith ac arferion yn ymwneud ag absenoldeb rhiant eithrio rhai staff.
* Nid yw staff yn rhoi gwybod am bob achos o fwlio ac aflonyddu; mae merched, ac yn enwedig y rhai nad ydynt yn datgelu hunaniaeth o ran rhywedd, yn llai hyderus yn y modd y mae Prifysgol Bangor yn ymdrin ag achosion o fwlio ac aflonyddu.

Gofynnodd Dr Jones am y cyfieithiad o'r geiriau rhyw a rhywedd, ac a oedd y rhain yn cael eu defnyddio'n gyson. Nododd yr Athro McDonald fod Athena Swan yn ymwneud â chydraddoldeb rhyw a rhyngblethedd.

Mewn ymateb i gwestiwn gan yr Athro White ar ddatblygu cynllun gweithredu ar gyfer rhyngblethedd LHDTC+, cadarnhaodd yr Athro Edwards fod hyn yn cael ei ddatblygu yn y Brifysgol, gan weithio gyda rhwydwaith staff LHDTC+. Nid oedd y trafodaethau wedi cyrraedd cam lle gellid datblygu Cynllun Gweithredu eto, ond bydd hyn yn cael ei ystyried maes o law.

Mewn ymateb i gwestiwn gan y Cadeirydd, nododd yr Athro McDonald y byddai’r Brifysgol yn dechrau’r broses o ystyried cais am wobr aur Athena Swan tua 2029.

Diolchodd y Cadeirydd i'r Athro Edwards a'r Athro McDonald am eu diweddariadau. Nodwyd bod y Pwyllgor Pobl a Diwylliant yn derbyn diweddariadau rheolaidd ar y meysydd hyn, ond gwerthfawrogwyd sesiwn friffio i'r Cyngor.

*Gadawodd y Prif Swyddog Gweithredu y cyfarfod.*

**24.19 DIWRNOD CWRDD I FFWRDD Y CYNGOR**

Nododd y Cadeirydd fod Diwrnod Cwrdd i Ffwrdd y Cyngor wedi'i drefnu ar gyfer mis Tachwedd, ac agorodd y llawr i awgrymiadau ar yr hyn y gellid ei ystyried. Nodwyd bod y meysydd ffocws a ganlyn wedi’u codi yn ystod y cyfarfod:

* Ymchwil.
* Adolygiad o Strategaeth 2030.
* Ymgysylltu Byd-eang.
* Recriwtio a Marchnata Myfyrwyr, gan gynnwys darpariaeth ar-lein.
* Strategaeth Gyfathrebu, yn fewnol ac yn allanol.

Awgrymwyd defnyddio hwylusydd allanol, pe byddai'r cyllid yn caniatáu.

**24.20 SYLWADAU I GLOI**

Diolchodd y Cadeirydd i'r aelodau am gyfarfod adeiladol a chynhyrchiol, ac am fwrw ymlaen â nifer o faterion allweddol. Diolchwyd hefyd i'r tîm cyfieithu am eu cymorth.

**Nodwyd** bod peth o'r gwaith papur ar gyfer y cyfarfod wedi'i uwchlwytho'n hwyrach nag arfer. Gofynnwyd i Ysgrifennydd y Brifysgol sicrhau, lle bo hynny'n bosibl, bod holl bapurau'r Cyngor yn cael eu huwchlwytho mewn modd amserol. Fodd bynnag, cydnabuwyd, lle'r oedd papurau'n hwyr am reswm da, y byddai Ysgrifennydd y Brifysgol / Mrs Williams yn hysbysu'r aelodau pa bapurau oedd wedi'u huwchlwytho / diweddaru, er mwyn hwyluso ystyriaeth yr aelodau o'r gwaith papur.

**24.21 FFARWELIO**

Diolchodd y Cadeirydd, ar ran y Cyngor, i Mr Devani sydd wedi cwblhau ei gyfnod yn y Cyngor.

Nodwyd bod Mr Devani wedi dod â'i sgiliau helaeth, ei brofiad, a chyfoeth safbwynt i drafodaethau dros y cyfnod hwnnw, ac roedd y Cyngor yn falch ei fod wedi cytuno i barhau fel Cyfarwyddwr ar Fwrdd MSParc.